ส่วนที่ 1

ข้อมูลสรุป (Executive summary)

สรุปประวัติและลักษณะประกอบธุรกิจหลักของบริษัท

-   บริษัท บัตรกรุงไทย จำกัด (มหาชน) (“บริษัท” หรือ “KTC” ) จัดตั้งขึ้นเมื่อวันที่ 4
    ธันวาคม 2539 โดยมีธนาคารกรุงไทย จำกัด (มหาชน) (“ธนาคารกรุงไทย” หรือ “KTB”)
    เป็นผู้ถือหุ้นในบริษัทร้อยละ 99.99 ต่อมาเมื่อเดือนมิถุนายน 2545
    ธนาคารกรุงไทยมีนโยบายแปรรูปบริษัท โดยได้ขายธุรกิจบัตรเครดิตและทรัพย์สิน
    สิทธิเรียกร้อง และ/หรือหน้าที่และความรับผิดตามสัญญาข้อตกลง
    และ/หรือเอกสารอื่นใดเกี่ยวกับหรือเกี่ยวเนื่องกับธุรกิจบัตรเครดิต
    สัญญาเงินกู้เบิกเกินบัญชีของธนวัฏบัตรเครดิต และทรัพย์สินที่เกี่ยวข้องต่างๆ
    ให้แก่บริษัทในมูลค่าตามบัญชี (Book Value)

-   บริษัทได้จดทะเบียนแปลงสภาพเป็นบริษัทมหาชนจำกัด ภายใต้ชื่อ บริษัท บัตรกรุงไทย จำกัด
    (มหาชน) ในวันที่ 2 กรกฎาคม 2545 และนำหุ้นสามัญของบริษัท
    เข้าจดทะเบียนในตลาดหลักทรัพย์แห่งประเทศไทยเมื่อวันที่ 28 ตุลาคม 2545

-   ในเดือนพฤศจิกายน 2545 กระทรวงการคลังได้ออกประกาศกระทรวงการคลัง
    สำหรับบริษัทที่ไม่ใช่สถาบันการเงินแต่ประกอบธุรกิจบัตรเครดิตต้องยื่นเรื่องขอรับอนุญาตในการประกอบธุรกิจบัตรเครดิต
    บริษัทได้ทำเรื่องขอรับอนุญาตและเมื่อวันที่ 17 มีนาคม 2546
    บริษัทได้รับอนุญาตให้ประกอบธุรกิจบัตรเครดิตตามหนังสือของกระทรวงการคลัง ที่ กค
    1004/4059 ในลักษณะเดียวกันเดือนมิถุนายน 2548
    กระทรวงการคลังได้ออกประกาศกระทรวงการคลัง
    สำหรับบริษัทที่ประกอบธุรกิจสินเชื่อบุคคลภายใต้การกำกับที่มิใช่สถาบันการเงินต้องยื่นเรื่องขอรับใบอนุญาตประกอบธุรกิจสินเชื่อบุคคลภายใต้การกำกับ
    บริษัทจึงได้ยื่นเรื่อขอรับอนุญาตและต่อมาในวันที่ 16 กันยายน 2548
    บริษัทได้รับการอนุญาตให้ประกอบธุรกิจสินเชื่อบุคคลตามหนังสือของกระทรวงการคลังที่
    005/2548

-   สำหรับงวดปีสิ้นสุดเดือนธันวาคม 2550 บริษัทมีทุนจดทะเบียนทั้งสิ้น 2,580 ล้านบาท
    และทุนที่ออกชำระแล้วทั้งสิ้น 2,576 ล้านบาท โดยมีธนาคารกรุงไทยถือหุ้นอยู่ในสัดส่วนร้อยละ
    47.56

-   ปัจจุบันบริษัทได้แบ่งธุรกิจออกเป็น 3 กลุ่มหลักคือ

  (1) ธุรกิจบัตรเครดิต (Credit Card Business) ประกอบด้วยธุรกิจย่อย 3 ส่วนคือ (ก)
  ธุรกิจการออกบัตรเครดิต (Issuing Business) ดำเนินการเกี่ยวกับบัตรเครดิตครบวงจร
  ตั้งแต่การหาลูกค้าบัตรเครดิต การอนุมัติวงเงินให้กับผู้ถือบัตร การกำกับดูแลการใช้จ่ายผ่านบัตร
  การรับชำระหนี้ และการติดตามหนี้ เป็นต้น (ข) ธุรกิจร้านค้ารับบัตรเครดิต (Acquiring
  Business) ดำเนินธุรกิจที่เกี่ยวกับร้านค้าสมาชิก และ (ค) ธุรกิจสินเชื่อธนวัฏบัตรเครดิต
  (Circle Loan Business) ดำเนินธุรกิจการให้สินเชื่อเพิ่มเติมแก่ผู้ถือบัตรเครดิต
  (ลักษณะคล้ายกับวงเงินเบิกเกินบัญชีของธนาคาร)

  (2) ธุรกิจสินเชื่อบุคคล (Personal Loan Business) ในชื่อของ “KTC Cash”
  ดำเนินธุรกิจให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่แน่นอน
  ต้องการความคล่องตัวในการกู้ยืมเงินโดย KTC ได้แบ่งผลิตภัณฑ์ KTC Cash ออกเป็น 2
  ลักษณะคือ (ก) KTC Cash เป็นสินเชื่อที่ผ่อนชำระเป็นงวดๆ
  ซึ่งจัดให้มีรูปแบบวงเงินกู้ตามวัตถุประสงค์การใช้เงินเฉพาะของ แต่ละบุคคล และ (ข) KTC
  Cash Revolve ซึ่งเป็นวงเงินหมุนเวียน
  ผู้ใช้จะได้รับบัตรเงินสดไว้เบิกถอนเงินสดจากวงเงินที่ได้รับอนุมัติ

  (3) สินเชื่อเจ้าของกิจการ (Self-Employed Loan) ในชื่อของ “KTC Million”
  ดำเนินธุรกิจให้บริการสินเชื่อไม่มีหลักประกันสำหรับเจ้าของกิจการที่ต้องการเงินทุนหมุนเวียนและมีคุณสมบัติรวมทั้งประวัติทางการเงินที่น่าเชื่อถือ

นอกจากนี้ บริษัทยังให้บริการเกี่ยวกับผลิตภัณฑ์เพื่อการชำระเงิน (Payment Product
Business) ซึ่งเป็นบริการเพื่อเพิ่มความสะดวกในการรับชำระเงินแทนผู้ถือบัตร ได้แก่
Corporate Card, Government Service Card, บัตรเติมน้ำมัน (Fleet Card)
และการชำระค่าสินค้าบริการผ่านอินเตอร์เน็ท

สรุปภาวะการแข่งขัน

ในปี 2550
สภาพแวดล้อมของตลาดสินเชื่อเพื่อผู้บริโภคในประเทศไทยโดยรวมมีการขยายตัวอย่างต่อเนื่องและยังคงเป็นธุรกิจที่สร้างผลกำไรในระดับที่น่าพอใจ
เนื่องจากมีการปรับเพดานอัตราดอกเบี้ยสำหรับธุรกิจบัตรเครดิตเพิ่มขึ้นจากร้อยละ 18 เป็นร้อยละ
20 ของธนาคารแห่งประเทศไทย ซึ่งมีผลตั้งแต่ วันที่ 1 ธันวาคม 2549
ถึงแม้ว่าในปีที่ผ่านมาตลาดอยู่ท่ามกลางภาวะแวดล้อมและปัจจัยเสี่ยงทั้งจากภายในและภายนอกประเทศ
ไม่ว่าจะเป็นเรื่องราคาน้ำมันที่ปรับตัวสูงขึ้น และค่าเงินบาทที่แข็งค่าขึ้น
อีกทั้งยังมีผลกระทบจากวิกฤตสินเชื่อในสหรัฐ
ซึ่งมีจุดเริ่มมาจากภาวะชะลอตัวรุนแรงและปัญหาหนี้เสียในส่วนของสินเชื่อประเภทด้อยมาตรฐาน
(Subprime)
แม้กระนั้นก็ตามตลาดสินเชื่อเพื่อผู้บริโภคยังคงมีแนวโน้มการเจริญเติบโตที่ดีในปัจจุบันและในอนาคต
โดยในช่วง 4-5 ปีที่ผ่านมา จากการเก็บข้อมูลของสำนักงานสถิติแห่งชาติ
หนี้สินครัวเรือนในประเทศไทยเติบโตลดลง และยังมีมูลค่าที่ต่ำเมื่อเทียบกับประเทศอื่นๆ
หลายประเทศ
จึงถือได้ว่าธุรกิจสินเชื่อเพื่อผู้บริโภคในประเทศยังมีแนวโน้มที่จะเติบโตได้ดีต่อไปในอนาคต
และถึงแม้ว่ายอดสินเชื่อคงค้างของสินเชื่อบุคคลและบัตรเครดิตในประเทศจะเติบโตในอัตราชะลอตัวลงแต่ก็ยังเติบโตอยู่
โดยสินเชื่อบุคคลเติบโตร้อยละ 19.6 ในปี 2549 เปรียบเทียบกับปี 2548 และเติบโตร้อยละ
10.8 ในปี 2550 เปรียบเทียบกับปี 2549 และสินเชื่อบัตรเครดิตมีอัตราการเติบโตร้อยละ 18.6
ในปี 2549 เทียบกับปี 2548 และมีอัตราการเติบโตร้อยละ 4.8 ในปี 2550 เทียบกับปี 2549
ซึ่งทั้งสองธุรกิจมีอัตราส่วนสินเชื่อผิดนัดชำระหนี้เกิน 3
เดือนขึ้นไปต่อยอดสินเชื่อคงค้างอยู่ในระดับที่ไม่น่าเป็นห่วง โดยในปี 2550
สินเชื่อบุคคลมีอัตราส่วนสินเชื่อผิดนัดชำระหนี้เกิน 3 เดือนขึ้นไปต่อยอดสินเชื่อคงค้างเท่ากับร้อยละ
4.5 ส่วนสินเชื่อบัตรเครดิตมีอัตราส่วนสินเชื่อผิดนัดชำระหนี้เกิน 3
เดือนขึ้นไปต่อยอดสินเชื่อคงค้างเท่ากับร้อยละ 3.3
แสดงให้เห็นว่ายังไม่มีสัญญาณใดบ่งชี้ถึงการมีหนี้เสียที่มากเกินไป
จากรายงานของธนาคารแห่งประเทศไทยในเรื่องตลาดสินเชื่อเพื่อผู้บริโภคในประเทศไทย
ได้สรุปไว้ว่าระดับหนี้สินของผู้บริโภคที่สูงขึ้นนั้นไม่ส่งผลกระทบต่อภาวะเศรษฐกิจไทย
เสถียรภาพของเศรษฐกิจไทยจึงยังคงอยู่ในระดับที่น่าพอใจ
ซึ่งจะเห็นได้ว่าโอกาสการเติบโตของตลาดสินเชื่อเพื่อผู้บริโภคของไทยยังคงมีอยู่
(โดยสามารถอ่านรายละเอียดได้จากส่วนที่ 2 ในหัวข้อ 3.7 ภาวะตลาดและการแข่งขัน)

ศักยภาพในการประกอบธุรกิจหลักของบริษัท

ธุรกิจของ KTC คือการให้บริการสินเชื่อเพื่อผู้บริโภคแบบไม่มีหลักประกันสำหรับผู้บริโภคทั่วประเทศ
KTC มีธุรกิจบัตรเครดิตเป็นธุรกิจหลัก ซึ่ง KTC
นับว่าเป็นหนึ่งในผู้ออกบัตรเครดิตสากลที่ใหญ่ที่สุดในประเทศ นอกจากสินเชื่อบัตรเครดิตแล้ว KTC
ยังมีสินเชื่อเพื่อผู้บริโภคประเภทอื่นๆ อีกไม่ว่าจะเป็น สินเชื่อบุคคลและสินเชื่อเจ้าของกิจการ
รวมทั้งยังมีผลิตภัณฑ์เพื่อการชำระเงินที่หลากหลาย เช่น Corporate Card, Government
Service Card, บัตรเติมน้ำมัน (Fleet Card), การชำระค่าสินค้าและบริการผ่านอินเตอร์เน็ท

ผลิตภัณฑ์หลักของ KTC คือสินเชื่อบัตรเครดิต คิดเป็นร้อยละ 70 ของลูกหนี้สุทธิทั้งหมดในปีนี้
ธุรกิจบัตรเครดิตของ KTC มีลักษณะเฉพาะที่สร้างความได้เปรียบเหนือคู่แข่ง
ได้แก่บัตรเครดิตที่มีหลากหลายชนิด
ที่ได้รับการออกแบบให้ตอบสนองไลฟ์สไตล์และความต้องการของสมาชิกแต่ละกลุ่มที่แตกต่างกันได้อย่างเหมาะสม
ซึ่งสมาชิกจะได้รับสิทธิประโยชน์ที่แตกต่างกันไปในแต่ละร้านค้าและบริการจากพันธมิตรทางการค้าของ
KTC สำหรับการออกบัตรเครดิตร่วมกับพันธมิตรทางธุรกิจ (Co-Brand) เช่น สถานพยาบาล
และสถาบันการศึกษาต่างๆ หรือการออกบัตรเครดิตภายใต้ชื่อสถาบันเหล่านั้น (Affinity)
เป็นอีกช่องทางหนึ่งที่ช่วยให้ KTC ได้สมาชิกเพิ่มมากขึ้น โดย KTC
มีทีมการตลาดซึ่งจะร่วมมืออย่างใกล้ชิดกับพันธมิตรเหล่านั้น
เพื่อพัฒนาโครงการที่ให้ประโยชน์สูงสุดแก่ทุกฝ่ายต่อไป

นอกเหนือจากบัตรเครดิตแล้ว KTC ยังมีการให้บริการสินเชื่อหลักอีกสองประเภท คือสินเชื่อบุคคล
และสินเชื่อเจ้าของกิจการ ซึ่งมีสัดส่วนของลูกหนี้ร้อยละ 26 และร้อยละ 4
ของลูกหนี้สุทธิรวมตามลำดับ โดยทั้งสองสินเชื่อมุ่งเน้นที่สมาชิกรายบุคคลเป็นหลัก
แต่ถึงแม้จะมีการมุ่งเน้นที่สมาชิกรายบุคคลเหมือนกัน
แต่สินเชื่อทั้งสองประเภทมีกลุ่มเป้าหมายที่แตกต่างกัน กล่าวคือ สินเชื่อบุคคล (KTC Cash)
ถูกออกแบบมาสำหรับบุคคลที่มีงานประจำและมีรายได้ต่อเดือนที่แน่นอน ส่วนสินเชื่อเจ้าของกิจการ
(KTC Million)
จะให้บริการแก่บุคคลที่เป็นเจ้าของกิจการที่มีงบกระแสเงินสดจากกิจกรรมดำเนินงานที่ดี
รวมทั้งดำเนินกิจการอย่างต่อเนื่องไม่น้อยกว่าระยะเวลาที่กำหนด

ด้วยความมุ่งมั่นในการเป็นบริษัทที่ตอบสนองต่อความต้องการของสมาชิก KTC
จึงดำเนินธุรกิจโดยเน้นทางด้านการตลาด การบริหารความเสี่ยงและการให้บริการแก่ลูกค้า ซึ่ง
KTC มีระบบภายในช่วยในการดำเนินกิจกรรมดังกล่าว ทำให้การดำเนินงานมีความยืดหยุ่น
ซึ่งเป็นสาเหตุสำคัญที่ทำให้ KTC รักษาฐานลูกค้าที่มีขนาดใหญ่ไว้ได้และสร้างผลกำไรให้กับ KTC
นอกจากนั้น KTC ยังมีระบบการบริหารจัดการที่ดี ทำให้ประหยัดต้นทุนในการดำเนินงาน
ด้วยเหตุดังกล่าว KTC จึงได้มีการพัฒนาทักษะของบุคลากรและยังคงบริหารกิจกรรมหลักต่าง ๆ
ด้วยตนเองต่อไป

สำหรับการดำเนินงานที่มิใช่งานหลัก KTC
ได้มีการว่าจ้างบริษัทภายนอกเข้ามาบริหารในส่วนของงานที่ไม่ใช้ทักษะมาก เช่น การขายตรง
การป้อนข้อมูล การเรียกเก็บหนี้ การให้บริการทั่วไป
และงานทางด้านเทคโนโลยีสารสนเทศบางอย่าง การดำเนินธุรกิจตามแนวทางดังกล่าว
ไม่เพียงแต่ช่วยให้ฝ่ายจัดการสามารถให้ความสำคัญในด้านที่เป็นกลยุทธ์ของ KTC
ซึ่งก่อให้เกิดความแตกต่างทางด้านการแข่งขันเท่านั้น แต่ยังทำให้ต้นทุนในการดำเนินงานของ KTC
ต่ำลงด้วย

KTC มีศักยภาพในการแข่งขันที่โดดเด่นสร้างความแตกต่างจากคู่แข่งใน 4 ด้านหลัก คือ
กลยุทธการตลาดที่สร้างสรรค์พร้อมเครือข่ายพันธมิตร การจัดการด้านฐานข้อมูล
วิสัยทัศน์ของผู้บริหารมืออาชีพ และ ความสามารถในการจัดการความเสี่ยง

(1) กลยุทธการตลาดที่สร้างสรรค์พร้อมเครือข่ายพันธมิตร
บริษัทมีนวัตกรรมด้านการตลาดเป็นหนึ่งในปัจจัยสำคัญหลักที่ถือได้ว่าเป็นกลยุทธสร้างความแตกต่างที่โดดเด่นของบริษัท
ในปี 2550 ที่ผ่านมา นอกจากโปรแกรมการตลาดที่มีอย่างต่อเนื่องตลอดทั้งปีแล้ว
บริษัทยังดำเนินกลยุทธเพื่อตอบสนองความต้องการของสมาชิกบัตรอย่างสอดคล้องกับรูปแบบการดำเนินชีวิต
ประกอบกับการสร้างเครือข่ายกับพันธมิตรทางธุรกิจจำนวนมากไม่ว่าจะเป็น บริการด้านสถานีน้ำมัน
ห้างค้าปลีกขนาดใหญ่ โรงพยาบาล ร้านอาหาร ผู้ให้บริการด้านการท่องเที่ยว การประกันภัย
และร้านค้าด้านอุปกรณ์ติดต่อสื่อสาร เพื่อนำเสนอสินค้าและบริการที่ดีเป็นพิเศษสำหรับสมาชิกเคทีซี
รวมถึงการทำตลาดในลักษณะการแบ่งกลุ่มผู้บริโภค (Segmentation Marketing)
ทำให้เข้าถึงความต้องการของผู้บริโภคอย่างเฉพาะเจาะจง อีกทั้ง KTC
ยังออกแบบกลยุทธ์ทางการตลาดที่เหมาะสมกับผลิตภัณฑ์แต่ละประเภท
ซึ่งรวมถึงรายการสะสมคะแนนที่ไม่มีวันหมดอายุ (Forever Reward)
ซึ่งจะช่วยส่งเสริมความสัมพันธ์ระหว่าง KTC และสมาชิกในระยะยาว
ส่งผลให้บริษัทครองความเป็นผู้นำในด้านธุรกิจสินเชื่อเพื่อผู้บริโภคในประเทศไทย

(2) การจัดการด้านฐานข้อมูลสมาชิก (Database Management)
เป็นสิ่งสำคัญอย่างยิ่งต่อการวางแผนกลยุทธ
เพื่อใช้เป็นเครื่องมือในการทำความเข้าใจในพฤติกรรมการใช้จ่ายของสมาชิกของ KTC
ทำให้บริษัทสามารถที่จะคิดสร้างคุณค่าใหม่ๆ ให้กลุ่มลูกค้าแต่ละกลุ่มได้อย่างเหมาะสม
โดยบริษัทจะให้สิทธิประโยชน์ตอบสนองตรงตามความต้องการของสมาชิกแต่ละรายจากการคาดการณ์ถึงความต้องการในอนาคตของสมาชิก
ซึ่งทางบริษัทก็จะตอบสนองต่อความต้องการได้ตามหรือเหนือกว่าที่สมาชิกคาดหวังไว้ สำหรับปี 2550
ภาพรวมของจำนวนสมาชิกในทุกธุรกิจเพิ่มขึ้นประมาณ 170,000 บัญชี
ซึ่งในปีนี้บริษัทไม่ได้เน้นเพิ่มจำนวนสมาชิกมากเหมือนเช่นปี 2549 ที่ผ่านมา
บริษัทมียอดรวมของฐานสมาชิก ณ สิ้นปีเท่ากับ 1.94 ล้านบัญชี แต่เนื่องจาก KTC
มีจำนวนฐานลูกค้าที่กว้าง ทำให้บริษัทสามารถใช้ประโยชน์จากต้นทุนการดำเนินงานต่อหน่วยที่ต่ำลง
โดยพิจารณาจากสัดส่วนค่าใช้จ่ายในการบริหารงานต่อรายได้ (Cost to Income Ratio)
ลดลงจากสิ้นปี 2549 ที่เท่ากับ 56% เหลือเพียง 50%

(3) ภายใต้วิสัยทัศน์ของผู้บริหารที่มีประสบการณ์บริหารงานแบบมืออาชีพ
ทีมผู้บริหารของบริษัทเป็นผู้บริหารที่มีความเข้าใจในความต้องการของลูกค้าสินเชื่อเพื่อผู้บริโภคในประเทศด้วยแนวทางการบริหารที่ทันสมัยเป็นสากล
ผู้บริหารมีวิธีการทำงานที่ตอบสนองความต้องการของลูกค้าอย่างรวดเร็วทันต่อการเคลื่อนไหวของสภาพตลาดสินเชื่อเพื่อผู้บริโภคที่เปลี่ยนแปลงอยู่ตลอดเวลา
รวมถึงเป็นทีมผู้บริหารที่ต่างก็มีอิสระทางความคิด มีความคล่องตัวในการบริหาร
อีกทั้งผู้บริหารกล้าสร้างสรรค์รุกเข้าสู่พื้นที่ตลาดที่ยังไม่มีการแข่งขัน
ทำให้บริษัทสามารถเข้าถึงตลาดของกลุ่มลูกค้าใหม่ที่ยังไม่มีใครสนใจมาก่อน
นอกจากนี้การที่บริษัทได้รับการสนับสนุนงานบริการและการเงินจากธนาคารกรุงไทย จำกัด
(มหาชน)
การร่วมใช้สาขาของธนาคารเป็นช่องทางในการนำเสนอบริการที่หลากหลายสู่สมาชิกของบริษัท
ประกอบกับที่ตั้งของจุดบริการ KTC Touch
เป็นการเพิ่มความสะดวกในด้านช่องทางการติดต่อกับลูกค้าซึ่งเป็นส่วนสำคัญในสร้างความสำเร็จของบริษัท

(4) ปัจจัยความสำเร็จของบริษัทอีกประเด็นหนึ่งคือ
ความสามารถในการจัดการความเสี่ยงให้สอดคล้องกับกลยุทธ์
และความเสี่ยงในการดำเนินงานของธุรกิจ
ทั้งในด้านความเสี่ยงที่เกิดจากการเปลี่ยนแปลงของอัตราดอกเบี้ยซึ่งส่งผลต่อต้นทุนการดำเนินงานของบริษัท
และในด้านความเสี่ยงที่เกิดจากความไม่สามารถในการชำระเงินคืนของลูกค้า
ในความเสี่ยงด้านอัตราดอกเบี้ยบริษัทมีการวิเคราะห์กระแสเงินสด
และวิเคราะห์สภาพคล่องทางการเงินโดยรวมของบริษัทเป็นระยะๆในทุกช่วงเวลาที่มีการเปลี่ยนแปลง
พร้อมทั้งมีทีมงานบริหารเงินและจัดการความเสี่ยงติดตามความเคลื่อนไหวของตลาดเงิน
ส่งผลให้บริษัทสามารถบริหารเงินทั้งระยะสั้นและระยะยาวได้อย่างมีประสิทธิภาพ
โดยมีต้นทุนเงินอยู่ที่ 4.87% คงเดิมเหมือนเช่นปี 2549 ที่ผ่านมา
สำหรับความเสี่ยงจากความไม่สามารถชำระเงินคืนนั้น
บริษัทให้ความสำคัญกับการวิเคราะห์พิจารณาความเสี่ยงรวมของลูกค้า
ในกรณีที่ลูกค้ารายเดียวกันแต่ใช้บริการทางการเงินหลายๆผลิตภัณฑ์ของบริษัท
โดยจะพิจารณาควบคุมความเสี่ยงในระบบ Credit Scoring
การพิจารณาถึงความสามารถในการชำระคืนหนี้
ตลอดจนการสร้างรูปแบบการจัดการความเสี่ยงสำหรับลูกค้าที่มีคุณลักษณะที่แตกต่างกัน
ทั้งในแง่รายได้ สถานภาพด้านอาชีพ และประวัติการชำระเงินคืน
ซึ่งจากที่บริษัทมีความสามารถในการบริหารความเสี่ยงที่ดี ทำให้สามารถรักษาระดับคุณภาพของลูกหนี้

สรุปปัจจัยความเสี่ยง

บริษัทมีความเสี่ยงที่เกี่ยวข้องกับภาวะตลาด อันได้แก่ความเสี่ยงจากอัตราดอกเบี้ย
และความเสี่ยงจากความไม่เพียงพอของเงินทุนหมุนเวียน
ซึ่งเป็นความเสี่ยงที่เกี่ยวข้องกับการเปลี่ยนแปลงของปัจจัยภายนอกที่อาจเข้ามากระทบผลการดำเนินงานของบริษัท
รวมถึงความเสี่ยงในการดำเนินงานของธุรกิจโดยทั่วไป เช่น ความเสี่ยงจากการสูญหายของข้อมูล
ความเสี่ยงจากการออกนโยบายควบคุมของรัฐบาล
ความเสี่ยงอันเกิดจากความไม่แน่นอนในสถานการณ์การเมือง
ความเสี่ยงอันเกิดจากการไม่ปฏิบัติตามสัญญาของธนาคารกรุงไทย
ความเสี่ยงจากสภาวะการแข่งขันที่สูงขึ้นอันเกิดจากการเพิ่มขึ้นของผู้ประกอบการ เป็นต้น
และความเสี่ยงจากการให้สินเชื่อของบริษัท ได้แก่
ความเสี่ยงจากกระบวนการจัดอันดับเครดิตการให้สินเชื่อ ความเสี่ยงจากการทุจริตบัตรเครดิต
ความเสี่ยงจากการที่บริษัทอาจไม่ได้รับชำระหนี้สินเชื่อ เป็นต้น
ซึ่งบริษัทตระหนักดีถึงความเสียหายที่อาจจะเกิดขึ้นได้นี้
จึงได้วางแผนการดำเนินงานเพื่อรองรับป้องกันความเสี่ยงต่างๆไว้
(โดยสามารถอ่านรายละเอียดได้จากส่วนที่ 2 หัวข้อ 1. ปัจจัยความเสี่ยง)

สรุปฐานะการเงินและผลดำเนินงานสำหรับปี 2550

ณ วันที่ 31 ธันวาคม 2550 บริษัทมีจำนวนสมาชิกทั้งสิ้น 1,943,128 บัตร (บัญชี)
หรือคิดเป็นจำนวนที่เพิ่มขึ้นร้อยละ 9.7 จากสิ้นปี 2549 โดยงบการเงินของบริษัทมีสินทรัพย์รวม
45,919 ล้านบาท รายได้รวม 10,701 ล้านบาท และกำไรสุทธิ 521 ล้านบาท
ซึ่งเกิดจากผลประกอบการที่สำคัญดังนี้

-   การเพิ่มขึ้นของลูกหนี้จาก 39,120 ล้านบาท เป็น 43,196 ล้านบาท ณ สิ้นปี 2550
    ซึ่งเกิดจากการสร้างสรรค์กลยุทธด้านการส่งเสริมการขายที่ช่วยเพิ่มการใช้จ่ายผ่านบัตร
    และการเพิ่มฐานลูกค้าจากธุรกิจสินเชื่อบุคคล โดยเฉพาะลูกค้าใหม่ของ KTC Cash Revolve
    ที่เพิ่มขึ้นอย่างต่อเนื่อง

-   จำนวนบัญชีของธุรกิจบัตรเครดิตและสินเชื่อบุคคลที่เพิ่มขึ้น
    โดยเฉพาะธุรกิจสินเชื่อบุคคลที่เพิ่มขึ้นร้อยละ 30 จากปีก่อน โดยมีจำนวนสมาชิกรวม ณ สิ้นปี
    2550 เท่ากับ 1,943,128 บัญชี แบ่งเป็น บัตรเครดิต 1,466,820 บัตร KTC Cash
    มีจำนวน 473,088 บัญชี และ KTC Miilion จำนวน 3,220 บัญชี เทียบกับ ณ สิ้นปี 2549
    ที่มียอดรวมเท่ากับ 1,771,847 บัญชี แบ่งเป็น 1,403,008 บัตร 365,116 บัญชี และ
    3,723 บัญชี ตามลำดับ

-   ค่าเฉลี่ยของอัตรารายได้ดอกเบี้ยรับรวมรายได้ค่าธรรมเนียมในการใช้วงเงิน (Yield)
    เพิ่มขึ้นเป็น 18.3% จาก 16.6% ในปี 2549
    จากการที่บริษัทมีศักยภาพในการสร้างรายได้เพิ่มขึ้น ขณะที่พอร์ตมีการขยายตัวสูงขึ้น

-   บริษัทสามารถคงอัตราดอกเบี้ยจ่ายเฉลี่ยไว้ที่ 4.87% ณ วันที่ 31 ธันวาคม 2550

-   การเพิ่มขึ้นของรายได้ดอกเบี้ยรับรวม (ไม่รวมรายได้ค่าธรรมเนียมในการใช้วงเงิน) เป็น
    5,550 ล้านบาท สำหรับปี 2550 คิดเป็นเติบโต 25.3%
    โดยส่วนใหญ่เกิดจากลูกหนี้บัตรเครดิต และ KTC Cash

-   การเพิ่มขึ้นของรายได้ค่าธรรมเนียมมีจำนวนเป็น 4,767 ล้านบาท คิดเป็นเพิ่มขึ้น 40.8%
    โดยส่วนใหญ่เกิดจาก รายได้ค่าธรรมเนียมจากการใช้วงเงิน (Credit Usage )
    ค่าธรรมเนียม Interchange ค่าธรรมเนียมส่วนลดจาก EDC
    ค่าธรรมเนียมจากการเบิกถอนเงินสดล่วงหน้า และค่าธรรมเนียม Collection

-   สัดส่วนของค่าใช้จ่ายในการดำเนินงานต่อรายได้ (Cost to Income Ratio) ในปี 2550
    เท่ากับ 50% ลดลงจาก 56% ในปีก่อน
    เป็นผลจากอัตราการเติบโตของรายได้ที่สูงกว่าอัตราการเติบโตของค่าใช้จ่ายในการขายและบริหาร

-   อัตราส่วนหนี้สูญต่อสินเชื่อรวม เพิ่มขึ้นจาก 2.7% ในปี 2549 เป็น 4.1% ในปี 2550
    เนื่องจากการขยายตัวของธุรกิจ ทำให้ยอดลูกหนี้รวมขยายตัวเพิ่มขึ้น
    โดยเฉพาะจากบัตรเครดิตและสินเชื่อบุคคล ในปี 2550 KTC ยังคงเน้นขยายฐานสมาชิกไปยัง
    KTC Cash ต่อเนื่องมาจากปี 2549 โดยเฉพาะ KTC Cash Revolve อีกทั้งลูกค้า KTC
    Million
    บางรายมีปัญหาในการผ่อนชำระเนื่องจากได้รับผลกระทบจากสภาวะเศรษฐกิจที่ไม่แน่นอน
    จึงทำให้ ณ สิ้นปี 2550 KTC มียอดหนี้สูญต่อสินเชื่อรวมเพิ่มขึ้น

-   กำไรสุทธิในปี 2550 เท่ากับ 521 ล้านบาทคิดเป็นเพิ่มขึ้น 19%
    เป็นผลมาจากการคิดอัตราดอกเบี้ยของธุรกิจบัตรเครดิตเพิ่มจาก 18% เป็น 20%
    และรายได้ที่เพิ่มขึ้นจากธุรกิจสินเชื่อบุคคล KTC Cash Revolve ที่มีการขยายตัวของพอร์ตที่ดี
    อีกทั้งบริษัทสร้างความได้เปรียบด้านเครือข่ายพันธมิตรในหลากหลายธุรกิจ
    ซึ่งพันธมิตรเหล่านี้มีการทำการตลาดร่วมกันกับบริษัท และได้ช่วยแบ่งเบาต้นทุนด้านการตลาด
    ทำให้บริษัทสามารถนำเสนอสิทธิพิเศษที่แตกต่างและคุ้มค่า
    มุ่งตอบสนองตรงความต้องการของลูกค้าเป็นหลัก
    และผลจากการใช้กิจกรรมทางการตลาดเพื่อกระตุ้นการใช้จ่ายผ่านบัตร
    ถึงแม้ว่าบริษัทจะมีการเปลี่ยนวิธีประมาณการการตั้งสำรองเป็นไปตามประกาศของธนาคารแห่งประเทศไทย
    และมูลค่าดอกเบี้ยจ่ายที่มีจำนวนสูงขึ้นตามการขยายตัวของพอร์ตที่เพิ่มขึ้นด้วย
    แต่รายได้ของบริษัทเติบโตขึ้นมากกว่า
    ทั้งจากดอกเบี้ยรับและรายได้0ค่าธรรมเนียมรับที่สมาชิกมีการใช้จ่ายผ่านบัตรหรือการเบิกใช้เงินกู้ยืม
    จึงส่งผลให้กำไรของบริษัทสูงขึ้นอยู่ในระดับที่น่าพอใจ

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)